HaDW-ALMA/ALMeD huggingface dataset:
Donc le cuir, c’est la couverture du corps qui est fait et tissu de fil de nerfz, de vaines et de arteres pour deffendre et largir le sens creé.
Et sont deux especes de cuir: l’ung coevre les membres de dehors, et ceste est appellee propremant cuir.
Et de cest cuir cy sont notees .v. differences, si comme il est escript ou .xj.ᵉ livre, ou .v.ᵉ chappitre du livre qui se intitule ‘De utilitate particularum’.
L’autre cuir coevre les membres de dedans, et le appelle on propremant panicle, si comme les toilles du cervel, le pericrane, qui coevre le crane, et celle qui coevre les autres os du corps, et pleura et le sifac et le pericarde, qui coevre le cuer, et les aultres des aultres entrailles.
Aprés vient la graisse, et est ainsi que huille, eschauffant et humectans les membres.
Et sont deux especes de graisse: l’une qui est dehors, pres du cuir, et l’apelle on propremant graisse.
L’autre est par dedans, pres du ventre et des reins, et le appelle on propremant axunge.
Et aprés vient la char, et en sont .iij. especes, c’est assavoir char simple et pure qui est seulemant trouvee ou chief du vit et entre les dens.
L’autre, c’est char glandelleuse ou noilleuse, si comme la char des coillons et des mamelles et des emunctoires.
La tierce char est musculeuse ou lacertouse, et est moult de telle char, et la treuve on par tout le corps, en tout lieu ou est mouvemant liquide et ellective.
Le muscule, c’est le instrument de mouvemant liquide et elletif, c’est a dire manifest, si comme il est dit ou livre ‘De utilitate particularum’.
Et ja soit ce que les muscules, quant au sens, soient membres simmples, toutesvoies, selon la verité, ilz sont compos de nerfz, de liguemans et de leur villis emplis de char, et de panicle qui les coevre.
Et ainsi le veult Avicene ou premier livre de son ‘Canon’.
Item, muscules et lacertes, c’est tout ung.
Mais on le appelle muscule pour ce qu’il est fait en la maniere de mus, c’est a dire d’une rate ou suriz.
Et lacerte est fourmé en maniere d’une lizarde.
Car ces deux bestes ci, elles sont grailles ou deux chiefz - au moins vers la queue -, et au milieu elles sont grosses, et ainsi sont les muscles et les lacertes.
Et doiz noter, selon la entencion de Galien par tout le livre ‘De utilitate particularum’, que, quant le muscule est composé, de lui descendent cordes et liguemans rons.
Et quant ilz viennent pres des joinnctures, ilz se delaissent et eslargissent et lient tout autour la joinncture avec le panicle qui coevre la joincture et la font mouvoir.
Et quant ilz sont hors de la joinncture, ilz se rassemblent et redeviennent rons comme devant, en maniere de corde, et avec la cher ilz font ung aultre muscule.
Et de cest muscule encores en ist la corde et le liguemant, et se dilatent et loient tout autour la joinncture ensuivant et la font mouvoir.
Et ne cesse le muscle de faire ainsi, jusques a tant qu’il vient aux darnieres parties du membre.
Et selon ce, tousjours le muscule va devant la joincture et devant le membre que il fait mouvoir.
Et ce que dit est, nous le povons declarcir es bras, car les nerfz que viennent du col, qui sont envoiés aux bras, ilz prengnent fourme de muscule ou col et ou pis.
Et puis, en venant a la joincture de l’espaule, il se met en fourme de corde et puis si se dilate et conprent toute la joincture et se plante et fiche en l’os de l’adjuctoire et fait mouvoir l’adjuctoire.
Et quant il ist, a deux dois ou a trois hors de la dicte joincture il se arondist et revient en fourme de corde.
Et puis, avec la char et le liguemant qui ist du bout ou du chief de l’os de l’espaule, il fait aultres muscules sur le milieu de l’adjuctoire.
Desqueulx muscules ist une corde que va vers le coude et se eslargist a trois dois pres du coude, et puis se conprent toute la joincture et fait mouvoir le petit bras.
Et puis, oultre le coude par trois dois, le dit muscule se arondit et remet en corde.
Et celle corde, elle entre avec le liguemant qui ist du coude, et avec la char il fait autres muscules sur le milieu du dit petit bras, de quoy ist une corde, laquelle se eslargist a trois dois pres de la main petite et comprent toute la joincture de la petite main.
Et puis se arondit et entre l’autre muscule ou milieu de la mein, duquel issent les cordes qui mouvent les dois.
Et pour ce il appert que plaies, qui sont faictes a trois dois pres des joinctures, elles sont perilleuses pour ce que les cordes nerveuses sont la, apparens et toutes denuees de char, et s’il y a poincture, elle peult engendrer spasme et, par consequent, mort, si comme Galien le dit ou tiers livre de ‘Tegny’ et ou quart de ‘Terapeutique’.
Item, les lacertes ou lé muscules se different en .v. choses, c’est assavoir en quantité , en figure, en posicion, en composicion et en origine et naissance de cordes, si comme le dit Haly en la premiere partie, ou tiers sermon du livre ‘De regali disposicione’.
Et pour ce dit Galien ou .vj.ᵉ du livre ‘De utilitate’: il sont .iiij. posicions de muscles, c’est assavoir la droite, la traverce et deux obliques ou tortues, et se sont .v.ᶜxxxj. muscule, si comme le dit Avicene ou premier livre de l’anathomie des muscles.
Le tiers chappitre, c’est de l’anathomie des nerfz, des liguemans et des cordes.
POUR CE que les muscules sont composees de nerfz, de liguemans et de char, aprés la anathomie de la char musculeuse, il nous convient dire la anathomie des nerfz, des liguemans et des cordes.
Le nerf, c’est ung membre simple qui est fait pour donner sens et mouvemant creés aux muscules et aux aultres parties.
Et pour ce Galien disoit ou quart livre de ‘Utilitate particularum’, ou darnier chappitre: y sont trois entencions que nature ha distribué aux nerfz.
L’une si est grace de sentemant es organes sencitives.
L’autre si est grace de mouvemant es motives.
Et la tierce, qui est en tous les aultres organes ou instrumens, c’est a cognoistre les choses tristes.
Et fut bien dit ce qu’il disoit des organes sencitifz, car les nerfz ne sont point es cartillages ne es os ne en pluseurs chars glandellouses.
Mais y semble que y soient plantés es dens, si comme dit est ou .vj.ᵉ du livre devant dit et allegué.
Item, les nerfz naissent ou se manifestent tous du cervel, par lui ou par la nuque, qui est vicaire du cervel, et a ce s’acorde toute commune escole des philosophes et des medicins.
Item, aucuns nerfz naissent du cervel de la partie de devant et sont les plus moulz, ainsi que est ycelle partie, et sont les plus appers pour donner sens.
Les aucuns viennent de la partie de darrier, de la nuque qui descend du cervel, et telz nerfz sont plus durs et plus manifés a donner mouvemant.
Mais l’en pourroit demander, se le sentemant et le mouvemant sont portés par ung nerf ou par pluseurs nerfz.
Et semble que Galien dise ou premier livre qui se intitule ‘De interioribus’ et ou quart livre qui parle de maladie, que aucune fois c’est par ung nerf et aucunes fois par pluseurs.
Et ceste opinion tient l’escole de Montpellier.
Et ceste matiere ci est difficille et est encores plus difficile chose a investiguer, se le mouvemant et le sentemant sont portés substanciellemant ou radialmant, et pour ce il vault mieulx que nous le laissons poser.
Et quoy que l’en die, il sont .vij. pareilz de nerfz qui naissent sans moyen du cervel, et .xxx. pere qui naisse parmi la nuque, et ung nerf qui est sans compaignon, qui naist parmi la fin de l’ossaire, si comme le dit Haliabas en la seconde parole de la premiere partie du livre qui parle de ‘Disposicion regal’.
Les liguemans sont de la nature des nerfz.
Toutesvoies, ilz naissent des os; desquelx en sont deux manieres.
Aucuns lient les os par dedans, les autres lient par dehors toute la joincture, et ainsi le disoit Galien ou .xij. livre qui se intitule ‘De utilitate particularum’, ou premier chappitre, ou il dit: ossium articulacio et cetera.
C’est a dire, la articulacion des os est comprinse tout outour de fors liguemans et remisses.
Les cordes ou les tenans - qui sont tout ung -, ilz sont aussi de la nature des nerfz et plus que ne sont les liguemans, car tout ainsi que les liguemans sont moiens entre les nerfz et les os, ainsi les cordes et les tenans sont moiens entre les liguemans et les nerfz; et naissent des muscules et ont leur sens et leur mouvemant des nerfz, par lequel sens et mouvemant ilz mouvent les membres.
Et si comme dit est, nonobstant qu’ilz soient rons quant issent des muscules, toutesvoies ilz se eslargissent quant il viennent aux articles, et sont assis tout autour du membre.
Et quant ceulx qui sont dedans traient le membre, ceulx qui sont dehors se estendent et ainsi, quant l’ung tire, l’autre lache.
Et pour ce, quant on coupe ung tel membre par dehors, il ne se peult ploier, et quant on le coupe par dedens, il ne se peult estendre.
Ainsi le dit Galien ou .xij.ᵉ livre qui se intitule ‘De utilitate particularum’.
Le quart chappitre parle de l’anathomie des vaines et arteres.
JA SOIT CE que les vaines et les arteres - selon l’entencion de Galien ou .xvj.ᵉ du livre ‘De utilitate particularum’ - se different quant aux principes, car les vaines naissent du foie et les arteres du cuer.
Et en aucuns lieux, la vaine est separee de l’artere, si comme au bras et la rethine, et en nul aultre lieu on ne treuve l’artere sans vaine.
Et ont ainsi que une communauté et une distribucion semblable enmi le corps.
Et pour ce il souffit, quant est au cirurgien, a parler des deux ensamble.
Et ainsi fit Galien ou dit livre devant allegué.
Donc la vaine n’est aultre chose mais que le lieu ou est le sang nutritif, et l’artere n’est autre chose que le sang espirituel, chacum le scet.
Et quant elles sont nees de leurs commencemans, elles se fourchent.
Et l’une partie va en hault et l’autre en bas, et aprés chescune partie se divise en aultres parties et se multiplient ainsi, jusques a tant que elles viennent aux extremités du corps, pour norrir et pour vivifier tous les membres.
Les vaines particulieres qui, par leur grandesse, font emoragies [de] petite douleur, elles seront dictes en la anathomie des grans membres.
Veci le quint chappitre: De l’anathomie des os et des cartillages, des ongles et des poilz.
FINAUMENT y nous convient dire la anathomie des os, car ilz sont dedans le corps.
Les os sont la plus dure partie de tout le corps et se sont le fondemant et le soustentacle de toutes les aultres parties.
Et avec ce, aucuns sont fais pour garder et deffendre les parties de dedans, si comme le crane, le pis et le dos.
Donc selon Avicene il ha en nostre corps .ij.ᶜxlvj. os - s’ilz sont bien contés -, si comme il le dit ou premier livre de son ‘Canon’, excepté encores ung os qui se appelle sizamina, et l’os de la lande, ouquel la langue est fondee.
Les os du cors ont divercité en nombre et en fourme: aucuns pour cause de eulx mesmes, aucuns pour cause des joinctures, aucuns sont qui sont plains de medule, aucuns n’en ont point.
Et aucuns sont drois, et aucuns tortus, et aucuns sont grans, et aucuns sont petis.
Tous les gros os sont en joincture, et aucuns ont divercité au milieu de la joincture, pour cause de icelle joincture, car aucuns ont vacuités en laquelle ilz ressoyvent les addicions des aultres.